केवल ऐलाने जंग करने से मैदान फतह करना नामुमकिन है। हमारे पीएम साहब ने छह माह में घोषणाओं की झडी लगा दी। काम में मुस्तैदी की कवायद इतनी तेज और सोशल मीडिया के बूते इतनी भारी पब्लिसिटी करा दी कि अमरीरी राष्ट्रपति बराक ओबामा से लेकर टाईम्स मैग्जीन तक हमारे प्रधानमंत्री के मुरीद होकर हर जगह तारीफों के पुल बांध रहे है। काम को अंजाम देने से पहले केवल रूपरेखा से ही सारा इंडिया अभी तक अभिभूत है। अपनी दंबगई वाली कडक छवि को इस तरह ब्रांडेड कि हर कोई मोदी से खौफजदा भी है । मगर पीएम साहब के काम पर इनके ही संगी साथी गोबर लगाने से बाज नहीं आ रहे। साध्वी निरंजना की करतूत ने तो तमाम रामललाओं की नीयत जुबान और आचरण पर ही सवाल खडा कर दिए है। पिछले एक सप्ताह से संसद में शोर बरपा है और औपचारिक तौर पर पीएम भी बंदी का तमाशा देख रहे है। यही एक समय है जब तमाम बंधन, लाचारियों और लाग लपेट को तिलांजलि देकर पीएम को एक नया मानक बनाना होगा। अन्यथा सामूहिक टीम के काम काज को एकाध की गलती से भी टीम लीडर की अगुवाई पर सवाल खडा होने लगता है। विपक्ष श्रेय ले या न ले पर पीएम को एक मानक दिखाना होगा कि वे औरो से कहीं ज्यादा साहसी और लीक से अलग चलने वाले है ।